UPRS Sklep II U 135/2022-15
Datum: 2023-10-20T02:00:00.000+02:00
ecli: ECLI:SI:UPRS:2023:II.U.135.2022.15
sodisce: Upravno sodišče
oddelek: Upravni oddelek
podrocje: FINANČNO POSLOVANJE
institut: umik - rok - pravnomočna odločba

## Jedro

Tožeča stranka lahko tožbo umakne (brez privolitve nasprotne stranke) do pravnomočnosti odločbe

## Izrek

Umik tožbe z dne 28. 9. 2023 se zavrže.

## Obrazložitev

1. Tožeča stranka je 4. 5. 2022 vložila tožbo v tem upravnem sporu.

2. Sodišče je 27. 9. 2023 izdalo sodbo, s katero je tožbo zavrnilo in odločilo, da vsaka stranka nosi svoje stroške postopka. Zoper sodbo pritožba ni dovoljena, kar je navedeno v pravnem pouku sodbe. Sodišče je sodbo istega dne, torej 27. 9. 2023, odposlalo po pošti obema strankama postopka. Obema je bila sodba osebno vročena 28. 9. 2023. 3. Sodišče je 2. 10. 2023 prejelo vlogo tožeče stranke, naslovljeno "Umik tožbe" z dne 28. 9. 2023, v kateri je navedla, da umika tožbo zoper toženo stranko in sodišču predlaga, da postopek ustavi ter tožeči stranki povrne del že plačane sodne takse. Vlogo je sodišču posredovala priporočeno po pošti 28. 9. 2023. 4. Po določbi 34. člena Zakona o upravnem sporu (v nadaljevanju ZUS-1) lahko tožeča stranka umakne tožbo brez privolitve tožene stranke do pravnomočne odločbe. Če se tožba umakne, sodišče postopek s sklepom ustavi.

5. Umik tožbe pomeni tožnikovo razpolaganje z zahtevkom za pravno varstvo in v upravnem sporu pomeni preklic zahteve za pravno varstvo.1 Umik tožbe je neposredno učinkujoče procesno dejanje tožnika in prične učinkovati takoj, ko se z izjavo o umiku sodišče seznani.2

6. S tem v zvezi sodišče še pojasnjuje, da za ugotovitev začetka učinkovanja umika tožbe ni upoštevna določba drugega odstavka 112. člena Zakona o pravdnem postopku (v nadaljevanju ZPP), ki se v upravnem sporu uporablja na podlagi prvega odstavka 22. člena ZUS-1, ki določa, da če se pošlje vloga po pošti priporočeno, se šteje dan oddaje na pošto za dan izročitve sodišču, na katero je naslovljeno, saj se ta določba uporablja za vloge, ki so vezane na rok. Umik tožbe pa ni vezan na rok in in se zato zanj določba drugega odstavka 112. člena ZPP ne uporablja.

7. V tej zadevi je tožeča stranka isti dan, kot je prejela sodbo, s katero je sodišče zavrnilo njeno tožbo, sodišču priporočeno po pošti posredovala umik tožbe. Vendar je sodišče o tožbi odločilo, preden je tožeča stranka tožbo umaknila, saj je sodbo izdalo in odpravilo 27. 9. 2023, tožeča stranka pa je sodbo, zoper katero ni pritožbe, prejela 28. 9. 2023. Vloga, s katero je tožeča stranka umaknila tožbo, je bila izročena sodišču 2. 10. 2023, torej se je sodišče z njenim umikom seznanilo 2. 10. 2023, kar je po pravnomočnosti sodbe.

8. Ker umik tožbe po pravnomočnosti sodbe ni dopusten, sodišče v predmetni zadevi umika tožbe ni moglo sprejeti in je vlogo tožeče stranke o umiku tožbe zavrglo (ob smiselni uporabi 8. točke prvega odstavka 36. člena ZUS-1).

1 Tako komentar k 34. členu ZUS-1 v Zakon o upravnem sporu s komentarjem, Lexpera, GV Založba, Ljubljana 2019, str. 234. 2 Primerjaj sklep Višjega delovnega in socialnega sodišča Psp 91/2017 z dne 1. 6. 2017, sklep Višjega sodišča v Ljubljani I Cpg 762/2020 z dne 13. 1. 2021.